KOMISSION KERTOMUS EUROOPAN PARLAMENTILLE JA NEUVOSTOLLE

Euroopan ympäristötilinpidosta annetulla asetuksella (EU) N:o 691/2011 komissiolle siirretyn delegoitujen säädösten antamisvallan käyttämisestä

1.Tausta

Euroopan ympäristötilinpidosta 6 päivänä heinäkuuta 2011 annetun Euroopan parlamentin ja neuvoston asetuksen (EU) N:o 691/2011 3 artiklan 3 ja 4 kohdassa komissiolle siirretään valta hyväksyä delegoituja säädöksiä. Kyseisen asetuksen 9 artiklan 2 kohdan mukaisesti valta antaa delegoituja säädöksiä siirretään viideksi vuodeksi 11 päivästä elokuuta 2011. Säädösvallan siirtoa jatketaan ilman eri toimenpiteitä viiden vuoden pituisiksi kausiksi, jollei Euroopan parlamentti tai neuvosto vastusta tällaista jatkamista.

Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen viiden vuoden pituisen kauden päättymistä.

Tällä lyhyellä kertomuksella täytetään kyseinen velvollisuus.

2.Komission harjoittama siirretyn säädösvallan käyttäminen asetuksen (EU) N:o 691/2011 nojalla

Komissio ei ole vielä käyttänyt sille asetuksella (EU) N:o 691/2011 siirrettyä valtaa hyväksyä delegoituja säädöksiä. Syyt tähän ovat seuraavat: Mainitun asetuksen 3 artiklan 3 kohdassa siirretty valta on peräisin vuodelta 2011, mutta ensimmäinen tilastotietojen toimittaminen tapahtui vuonna 2013 asetuksen (EU) N:o 691/2011 mukaisesti. Vuoden 2013 jälkeen ei ole ollut tarvetta 3 artiklan 3 kohdassa tarkoitettujen tietojen ajantasaistukseen eikä ohjeiden antamiseen.

Mitä tulee 3 artiklan 4 kohdassa siirrettyyn valtaan, se on peräisin vuodelta 2014, sillä kyseinen valta siirrettiin asetuksen (EU) N:o 691/2011 muuttamisesta annetulla asetuksella (EU) N:o 538/2014. Komissio aikoo käyttää 3 artiklan 4 kohdassa säädettyä valtaa antaakseen delegoidun säädöksen, jossa määritetään asetuksen (EU) N:o 691/2011 liitteessä VI olevassa 3 jaksossa tarkoitetut energiatuotteet. Tämä säädös on valmisteilla, ja se on tarkoitus hyväksyä vuoden 2015 neljännellä neljänneksellä. Luettelo energiatuotteista Euroopan ympäristötilinpitoa varten on keskeinen elementti, jolla määritetään näiden tilastojen laajuus, tehdään mahdolliseksi tietojen vertailukelpoisuus maiden välillä ja varmistetaan fyysisiä energiavirtoja koskevien tilien sisäinen johdonmukaisuus (tasapainotus). Energiatilastoista 22 päivänä lokakuuta 2008 annetun Euroopan parlamentin ja neuvoston asetuksen (EY) N:o 1099/2008 liitteessä B esitetään energiatuotteita koskeva luettelo, joka kattaa suurimman osan niistä energiatuotteista, jotka tarvitaan fyysisiä energiavirtoja koskevissa tileissä.

Valmistelutyön aikana järjestetään asianmukaisia kuulemisia, myös asiantuntijatasolla. Ympäristötilinpitoa käsittelevää työryhmää ja ympäristömenotilastoja käsittelevää työryhmää kuultiin yhteisessä kokouksessa maaliskuussa 2015. Ympäristötilastoja ja -tilinpitoa käsittelevien johtajien kokousta (DIMESA) kuultiin kesäkuussa 2015.

Sekä Euroopan parlamenttia että neuvostoa on tiedotettu asianmukaisesti, ja ne on kutsuttu osallistumaan asiantuntijakokouksiin.

3.Päätelmät

Päätelmiä ei voida vielä esittää, koska Euroopan ympäristötilinpidosta annetulla asetuksella (EU) N:o 691/2011 komissiolle siirrettyä valtaa hyväksyä delegoituja säädöksiä ei ole vielä käytetty.